นครหลวงขายกองทุน3เดือนชู1.55%
บลจ.นครหลวงไทย เสนอขายกองทุนอายุประมาณ 3 เดือน ผลตอบแทนประมาณ 1.55% ต่อปี
13 ต.ค. 2553

บลจ.นครหลวงไทย เสนอขายกองทุนอายุประมาณ 3 เดือน ผลตอบแทนประมาณ 1.55% ต่อปี
นายวิศิษฐ์  ชื่นรัตนกุล รักษาการหัวหน้าสายงานจัดการลงทุน บริษัทหลักทรัพย์จัดการกองทุน (บลจ.) นครหลวงไทย เปิดเผยว่า บริษัทฯ เตรียมเปิดเสนอขาย กองทุนเปิด นครหลวงไทย ตราสารหนี้ 3เดือน6/10 (NKT FIXIN3M6/10) ผลตอบแทนโดยประมาณ 1.55% ต่อปี หลังหักค่าใช้จ่าย 0.184% ต่อปี อายุประมาณ 3 เดือน มูลค่าโครงการ 500 ล้านบาท กองทุนมีนโยบายเน้นการลงทุนในตราสารแห่งหนี้ในประเทศ ได้แก่ ตราสารหนี้ภาครัฐบาล  รัฐวิสาหกิจ  และหรือภาคเอกชน  
อย่างไรก็ดี  กองทุนอาจพิจารณาลงทุนในตราสารหนี้และหรือเงินฝากในต่างประเทศบางส่วน ได้ไม่เกิน 79% ของมูลค่าทรัพย์สินสุทธิของกองทุน  เช่น ตั๋วเงินคลัง พันธบัตรรัฐบาล หรือพันธบัตรธนาคารแห่งประเทศไทย ตั๋วแลกเงินธนาคารพาณิชย์ โดยบริษัทจะทำการรับซื้อคืนหน่วยลงทุนอัตโนมัติครั้งเดียวเมื่อครบกำหนดอายุกองทุน (Auto redemption) ลงทุนขั้นต่ำเพียง 2,000 บาท โดยมีราคา 10 บาทต่อหน่วยลงทุน บุคคลธรรมดาไม่ต้องเสียภาษีจากผลตอบแทนที่ได้รับ เปิดเสนอขายแล้ววันนี้ – 27 ต.ค.2553 
แนวโน้มอัตราผลตอบแทนของการลงทุนในตราสารหนี้ไทยในช่วงสัปดาห์นี้ นักลงทุนต่างประเทศยังคงเข้ามาลงทุนในตราสารหนี้ไทยกันอย่างต่อเนื่อง แต่ก็เริ่มชะลอตัวลง โดยมีปริมาณการซื้อขายอยู่ที่ 43,369  ล้านบาทต่อวัน ปรับลดลงประมาณ 37% เมื่อเทียบกับสัปดาห์ที่ผ่านมา สำหรับอัตราผลตอบแทนพันธบัตรในช่วงนี้ ยังคงมีความผันผวน เนื่องจากนักลงทุนมีความกังวลว่ารัฐบาลจะออกมาตรการเก็บภาษีเพื่อควบคุมการไหลเข้าของเงินลงทุนกับนักลงทุนต่างประเทศ ที่เข้ามาลงทุนในตราสารหนี้ไทย โดยตั้งแต่ต้นปีที่ผ่านมามีเงินทุนต่างประเทศไหลเข้ามาประมาณ 140,000 ล้านบาท ถือเป็นอีกปัจจัยหนึ่งที่ทำให้ค่าเงินบาทแข็งค่าขึ้นเมื่อเทียบกับเงินดอลล่าร์สหรัฐถึง 11% รองจากค่าเงินเยน สำหรับค่าเงินบาทที่แข็งค่าขึ้นนั้น ส่งผลให้อัตราเงินเฟ้อเริ่มปรับชะลอตัวลง และในด้านของอัตราดอกเบี้ยนโยบายมีการคาดการณ์ว่าจะอยู่ที่ประมาณ 2% ในช่วงสิ้นปี
นายวิศิษฐ์ กล่าวเพิ่มว่า สำหรับนักลงทุนที่ต้องการพักเงินเพื่อรอลงทุนและต้องการโอกาสในการได้รับผลตอบแทนที่สูงกว่าเงินฝากธนาคารพาณิชย์ สามารถลงทุนในกองทุนเปิดแมกซ์มั่นคง (MAX M) เป็นกองทุนที่มีนโยบายลงทุนในตราสารหนี้ภาครัฐและบริษัทเอกชนที่มีความมั่นคง  และกองทุนเปิดเอสซีไอ มันนี่ โพสิทีฟ (SCI MP) เป็นกองทุนที่มีนโยบายลงทุนในตราสารหนี้ภาครัฐบาลและที่รัฐบาลค้ำประกัน โดยทั้ง 2 กองทุนความเสี่ยงอยู่ในระดับค่อนข้างต่ำ และมีสภาพคล่องสูงสามารถซื้อขายหน่วยลงทุนได้ทุกวันทำการ และรับเงินค่าขายคืนหน่วยลงทุนได้ในวันทำการถัดไป (T+1) โดยบุคคลธรรมดาไม่ต้องเสียภาษีจากผลตอบแทนที่ได้รับ